TIEDOTE 14.2.2025

**Tradeka-konsernin liikevaihto kasvoi ja tulos parani – sijoituksellakin hyvä vuosi**

Osuuskunta Tradekan ja Tradeka-Yhtiöiden hallitukset hyväksyivät kokouksissaan perjantaina 14.2.2025 Tradeka-konsernin tilinpäätökset. Osuuskuntakonsernin tilikauden liikevaihto vuodelta 2024 oli 568,9 miljoonaa euroa, joka on 2,7 % edellisvuotta enemmän. Konsernin liiketulos oli 14,7 miljoonaa euroa (2023: 13,5 miljoonaa euroa).

Tradekan toimitusjohtaja **Perttu Puro** kuvaa koko osuuskuntakonsernin vuoden 2024 tulosta olosuhteisiin nähden kohtuulliseksi:

“Toimintaympäristöltään viime vuosi oli konsernin liiketoiminnoille edelleen hankala. Heikentynyt ostovoima vaikutti erityisesti Restel- ja Lehtipiste-konsernin tuloskehitykseen. Liiketoiminta kehittyi kuitenkin kokonaisuudessaan positiivisesti yltäen jonkin verran viime vuotta parempaan tulokseen.”

Muun muassa yleinen kustannustason nousu ja kohonneet henkilöstökulut vaikuttivat viime vuonna Tradeka-konsernin yhtiöiden liiketoimintaan. Osakemarkkinoilla vuosi 2024 oli suotuisa ja globaali talouskasvu odotettua vahvempi.

“Sijoitusvuosi oli hyvä heikosti kehittyneistä kiinteistösijoituksista huolimatta. Tradeka-sijoituksen salkun tuotoksi muodostui 7,8 %. Salkussamme pidettiin perusallokaation mukaista riskitasoa koko vuoden. Likvidisalkku jäi indeksille osakesalkun heikon suhteellisen tuoton vuoksi, mutta korkosalkku löi indeksin selkeästi”, kertoo Puro.

**Restelin hallitukseen uusia jäseniä**

Kokouksessa Tradeka-Yhtiöt Oy:n hallitus päätti tytäryhtiöiden hallituksiin valittavista uusista jäsenistä. Restel Oy:n hallitukseen valittiin KTM **Anna Sirkiä** ja BBA **Anssi Thureson**. Sirkiä on tutkimustoimisto nSightin toimitusjohtaja ja partneri ja hänellä on vankka liikkeenjohdon konsultoinnin kokemus sekä taustaa kuluttajabrändien, kuten Pauligin parissa. Thureson on puolestaan toiminut Espresso Housen johtotehtävissä viimeiset kymmenen vuotta, joista kaksi edellistä vuotta toimitusjohtajana.

Tradeka-Yhtiöt Oy:n hallituksen puheenjohtajana jatkaa **Tapani Hellstén.**

Tuotto-osuuksille Osuuskunta Tradekan hallitus esittää maksettavaksi tuottotavoitteen mukaisen 5,75 % koron. Tuottotavoitteeksi tälle vuodelle on jo aikaisemmin asetettu 4,75 %.

**Osuuskunta Tradeka -konsernin tunnusluvut**

|  |  |  |  |  |  |
| --- | --- | --- | --- | --- | --- |
| Konsernin tunnusluvut (milj. €) | **2024** | **2023** | **2022** | **2021** | **2020** |
| Liikevaihto | 568,9 | 554 | 663 | 567 | 438 |
| Liiketulos | 14,7 | 13,5 | 1,4 | 26 | -21 |
| -liikevaihdosta (%) | 2,6 | 2,4 | 0,2 | 4,6 | -4,8 |
| Tulos ennen tp-siirtoja ja veroja | 12,5 | 11,6 | -0,5 | 25 | -11 |
| Omavaraisuusaste | 80 | 79 | 77 | 73 | 81 |

**Lisätiedot:**

Perttu Puro, toimitusjohtaja, Osuuskunta Tradeka  
Puh. 040 779 3436  
perttu.puro[a]tradeka.fi

*Osuuskunta Tradeka on noin 190 000 jäsenen omistajaosuuskunta, jonka johtoajatuksena on merkityksellinen omistajuus ja inhimillinen markkinatalous, joka tarkoittaa kestävyyttä sekä luonnon että ihmisten näkökulmasta. Osuuskunnan ydinliiketoimintojen omistajaohjauksesta vastaa Tradeka-Yhtiöt Oy, joka omistaa kokonaan ravintolatoimintaa harjoittavan Restel Oy:n, valikoima- ja jakeluyhtiö Lehtipiste Oy:n, sosiaali- ja terveydenhuoltoalan palveluyritys Med Group Oy:n, katsastuspalveluja ja kuljettajantutkintoja tarjoavan A-Katsastus Group Oy:n sekä sijoitusyhtiö Tradeka-sijoitus Oy:n Konsernin liikevaihto vuonna 2024 oli 569 miljoonaa euroa ja henkilöstömäärä kokoaikaiseksi muunnettuna 3 952.*